Bumm.sk | Ennyit kellene fizetnünk, ha minket terhelne az államadósság
Ennyit kellene fizetnünk, ha minket terhelne az államadósság
2014. július 28. hétfő - 16:33
Bár Szlovákia államadóssága folyamatosan növekszik, még mindig a kevésbé eladósodott országok közé tartozunk az Unión belül. Míg az államadósság az első negyedév végén egy főre 7800 eurót tett ki, az euróövezetben ez átlagosan 27 700 euró volt, az Unió egészében pedig 22 800 euró.
A Poštová banka legújabb felmérése szerint, mely az Eurostat statisztikai adataira épít, Szlovákia államadóssága az első negyedév végén 58,4 százalékra kúszott fel a bruttó nemzeti össztermékhez (GDP) viszonyítva.
"Ez eddig a legmagasabb érték hazánkban a nemzeti össztermékhez viszonyítva. A maastrichti 60 százalékos határérték úgymond már a közelben van. Az adósságfék életbeléptetésének szempontjából azonban az lesz a fontos szempont, hogy milyen értékeket mutat fel Szlovákia az év végén. Ha ugyanis nem csökken 57 százalék alá a GDP-hez viszonyítva, a kormánynak 2015-ben kiegyensúlyozott költségvetéssel kell gazdálkodnia" - figyelmeztetnek a bank elemzői.
A legmagasabb egy főre jutó adósságot az év első három hónapjában Belgium tudja felmutatni, 36 200 euróval. Több mint 35 ezer euróval tarrtozna minden olasz is, ha a hazája helyett kellene kifizetni az adósságot, több mint 30 ezerrel pedig minden francia.
Alacsonyabb egy főre jutó értékekkel, mint Szlovákia az elemzés szerint 10 európai ország rendelkezik. Bulgária lakói fizetnék a legkevesebbet, ott egy főre 1100 euró adósság esne.
A V4-be tartozó országok közül magasabb egy főre jutó államadósággal, mint Szlovákia, csak Magyarország rendelkezik. Minden magyarországi lakost az első negyedév végén 8200 eurónyi államadósság terhelne. A lengeyeleknél ez az összeg 5100 euró, míg a cseheknél 6200 euró.